Xbox One

Xbox One on Microsoftin kahdeksannen sukupolven pelikonsoli ja Xbox 360:n seuraaja. Se julkistettiin Xbox Reveal -tapahtumassa 21. toukokuuta 2013. Konsolin kilpailijoita ovat PlayStation 4 ja Wii U. Konsolin työnimenä oli Xbox 720.

Konsolin myynti alkoi 13 maassa 22. marraskuuta 2013: Australiassa, Itävallassa, Brasiliassa, Kanadassa, Ranskassa, Saksassa, Irlannissa, Italiassa, Meksikossa, Uudessa-Seelannissa, Espanjassa, Britanniassa ja Yhdysvalloissa. Konsoli luvattiin alun perin kaikkiaan 21 maahan marraskuuksi 2013, mutta Suomessa ja seitsemässä muussa maassa konsoli julkaistiin vasta syksyn 2014 aikana. Tämä oli takaisku konsolille, sillä sen pahin kilpailija PlayStation 4 julkaistiin kaikkiaan 30 maassa marraskuussa 2013.

Microsoftin seuraavat konsolit Xbox Series X ja Series S julkaistiin 10. marraskuuta 2020.
Microsoft lopetti Xbox One -konsolien valmistuksen vuonna 2020 ennen Xbox Series -konsolien julkaisua.

Myyntilukemat 
Microsoft ei julkaise konsoleiden myyntimääriä enää vuodesta 2015 eteenpäin. Xbox Onea on myyty arviolta 40 miljoonaa kappaletta vuoteen 2018 mennessä.

Oheismallit

Xbox One S 

Xbox One S julkistettiin ensimmäisen kerran Microsoftin lehdistötilaisuudessa E3-messuilla kesäkuussa 2016. Konsoli on normaalia konsolia 40 % pienempi. Konsolissa on Ultra HD Blu-ray -tuki.

Konsoli julkaistiin syksyllä 2016.

Toukokuussa 2019 Microsoft julkaisee Xbox one S All-Digital Edition konsolin, jossa ei ole lainkaan fyysistä mediaa, vaan keskittyy pelkästään digitaaliseen pelaamiseen. Hinnaksi on kerrottu 229€.

Xbox One X 

Microsoft julkisti vuoden 2017 E3-messuilla Project Scorpio -nimellä tunnetun uuden päivityskonsolin nimeksi Xbox One X. Siihen on päivitetty grafiikkasuoritin, 12 Gt GDDR5-muistia, sekä 326 Gt/s:n muistikaista. Ilmoituksen mukaan konsoli kykenee 6 teraflopsin laskentakykyyn. Siinä on 4K Blu-ray -soitin.

Microsoft kertoi heinäkuussa 2020 lopettaneensa Xbox One X sekä Xbox One S -digitaaliversioiden valmistamisen uuden sukupolven tieltä. Xbox One S:n valmistus jatkuu toistaiseksi.

Historia 
Xbox One julkistettiin 21. toukokuuta 2013. Konsolista ja sen peleistä julkaistiin lisää tietoa E3-messuilla, jotka olivat 10. kesäkuuta 2013.

Uudet ominaisuudet

Ohjain 

Ohjaimessa on aiempaan Xbox 360 -konsoliin verrattuna tarkemmin muotoiltu xbox-nappi. Liipaisimissa on erilliset tärinämoottorit.

Kinect 
Uusi Kinect-sensori toimitetaan Xbox Onen mukana. Sensorissa on 1080p-kamera, jota käytetään liiketunnistimena ja muun muassa Skype-videopuheluissa. Konsolin ääniohjausta käytetään Kinectin avulla.

Ääniohjaus 
Xbox One sisältää englanninkielisen ääniohjaustoiminnon.

3D-tekniikka 
Xbox One tukee 3D-tekniikkaa sekä 4K-resoluutiota.

Tekniset tiedot 
 Suoritin: AMD Jaguar, 1,75 GHz:n 8-ytiminen APU.
 Keskusmuisti: 8 Gt DDR3 -muistia, josta 5 Gt peleille.
 Grafiikkaprosessori: 853 MHz:n AMD Radeon (integroituna APU:ssa)
 Kiintolevy: 500 Gt:n tai 1 Tt:n sisäinen kiintolevy

Pelit

Yhteensopivuus Xbox 360:n kanssa 
Xbox One ei ole yhteensopiva Xbox 360 -pelien kanssa, koska konsolit käyttävät erilaista suoritinarkkitehtuuria. Xbox 360 käyttää PowerPC-arkkitehtuuria ja Xbox One käyttää AMD:n valmistamaa x86-pohjaista piiriä. Vuoden 2015 E3-messuilla Microsoft ilmoitti, että Xbox One tulee olemaan taaksepäin yhteensopiva tiettyjen Xbox 360 -pelien kanssa. Xbox Preview -ohjelmaan kuuluneet saavat kokeilla ominaisuutta muita aiemmin. 

Konsoli lukee levyn tunnistaen pelin ja lataa remasteroidun version kauppapaikasta. Jos kyseessä on digitaalinen tallennus, konsoli vain ilmoittaa käyttäjälle, että pelit ovat valmiina lataukseen kauppapaikasta. Pelit näkyvät valmiina lataukseen -valikossa.

Taaksepäinyhteensopivuus on ollut kehityksen alla vuodesta 2007 lähtien ennen konsolin julkaisua.

Kritiikki

Huolet yksityisyydensuojasta 
Xbox Onen Kinect-sensori ja -mikrofoni, joiden on oltava päällä laitetta käytettäessä, ovat aiheuttaneet huolta käyttäjien yksityisyydensuojasta. Niillä olisi mahdollista tarkkailla käyttäjien liikettä, puhetta ja jopa sydämen sykenopeutta kaiken aikaa esimerkiksi mainostamistarkoituksissa. Myös hakkeri voisi vakoilla laitteen käyttäjiä niiden avulla.

Microsoft on kuitenkin vahvistanut, että he kunnioittavat ihmisten yksityisyyttä, eivätkä he täten tule tarkkailemaan ihmisiä Kinect-sensorin välityksellä. Microsoft huomauttaa, että käyttäjä voi milloin tahansa sulkea Kinectin tai panna sen tauolle, jolloin se ei nauhoita käyttäjää. Myös mahdollinen tallennettu data tullaan poistamaan, mikäli käyttäjä ei erikseen sitä halua tallentaa konsolille.

Käyttöoikeuksien hallinta 
Microsoft hylkäsi käyttöoikeuksien hallintaa koskevan suunnitelmansa, joka olisi vaatinut konsolilta päivittäistä yhteydenottoa palvelimille.

Lähteet

Aiheesta muualla 

Xbox
Seulonnan keskeiset artikkelit